Trinidad en Tobago (Engels: Trinidad and Tobago, [ˈtrɪnɪdæd ... təˈbeɪɡoʊ], luister (hulp·inligting); Spaans vir: "Drie-eenheid" en "tabak"), amptelik die Republiek Trinidad en Tobago (Republic of Trinidad and Tobago), is 'n eilandnasie in Noord-Amerika met 'n oppervlakte van 5 131 km² en 'n bevolking van 1 359 193 in 2018. Die land bestaan uit twee eilande: Trinidad (4 828 km²) en Tobago (300 km²) wat tot die Klein Antille behoort. Trinidad word deur 'n seestraat van 11 km breed van Venezuela geskei, terwyl Tobago 35 km noordwes van Trinidad geleë is.
1 359 193 (151ste)
264 / km2 (54ste)
683,8 / myl2
$45,149 miljard (110de)
$32 684 (36ste)
MOI (2017) 0,784 (69ste) – hoog
Topografiese kaart van Trinidad en Tobago
Die eilande Trinidad en Tobago is in 1498 deur Christophorus Columbus tydens sy derde reis vir Europa ontdek en ná die Christelike Drie-eenheid, asook tabak genoem. Aansluitend is die eilande deur die Spanjaarde gekoloniseer en by Nieu-Spanje ingelyf. Die inheemse bevolking is uitgeroei en die eilande is met slawe uit Afrika bevolk. Die eilande is op 25 Maart 1802 volgens die Vrede van Amiens tydens die Napoleontiese Oorloë deur Spanje aan die Verenigde Koninkryk afgestaan. Tydens die Britse koloniale bewind is talle Indiërs uit Brits-Indië in Trinidad en Tobago gevestig. Tussen 1958 en 1962 het dit saam met ander Britse kolonies in die Karibiese gebied deel uitgemaak van die Wes-Indiese Federasie.
Op 31 Augustus 1962 het Trinidad en Tobago van die Verenigde Koninkryk onafhanklik geword en op 1 Augustus 1976 'n republiek binne die Britse Statebond. Volgens die bruto binnelandse produk per kapita is Trinidad en Tobago een van die rykste lande van die Amerikas (naas Kanada en die Verenigde State).
Die ekonomie is veral op toerisme en die vervaardiging van hulpbronne soos aardgas en ruolie gebaseer. Krieket is Trinidad en Tobago se gewildste sportsoort en spelers mag vir die Wes-Indiese nasionale krieketspan uitdraf. Saam met Antigua en Barbuda, Barbados, Grenada, Guyana, Jamaika, St. Kitts en Nevis en St. Lucia het dié eilandnasie die Krieketwêreldbeker 2007 aangebied, wat deur Australië gewen is. Daarbenewens is Trinidad en Tobago vir sy kleurryke karnaval bekend wat die etniese diversiteit van dié land weerspieël.
Hierdie eilande voor die kus van Venezuela is veral aangewese op die inkomste wat uit die ontginning en raffinering van ruolie verkry word, en maak nie staat op landbou soos die meeste ander eilande in die Karibiese gebied nie. Groot nywerheidsontwikkeling het gevolglik in die land plaasgevind, terwyl toerisme ook 'n belangrike bron van buitelandse inkomste is.
Die hoofeiland is grotendeels plat. Daar is drie heuwelgebiede: die Noordelike Reeks, langs die noordkus met Mount Aripo (940 m) as die hoogste punt, die laerliggende Sentrale Reeks in die middel van die eiland (hoogste piek: Mount Tamana, 308 m) en die Trinity-heuwels langs die suidkus.
Geologies gesien is Trinidad ’n voortsetting van die Suid-Amerikaanse vasteland, terwyl Tobago 'n voortsetting van die Venezolaanse kusgebergte en die Noordelike Reeks is. Net die suidwestelike deel van Tobago is plat, terwyl die res deur die hoof berg rug – met Pidgeon Peak (579 m) in die noordooste as die hoogste punt oorheers word. Klein Tobago, voor die ooskus van Tobago, is bekend vir sy paradysvoëls wat van Nieu-Guinee af ingevoer is, terwyl Buccoorif voor die weskus vanweë die mooi en veelsydige seelewe by sportduikers gewild is.
Trinidad se toeristeaantreklikhede bestaan naas die mooi sandstrande uit 'n karnaval en tweejaarlikse Karibiese musiekfees. Trinidad het 'n tropiese klimaat wat gekenmerk word deur 'n bestendige hoë jaartemperatuur, die noordoospassaat en 'n reënseisoen van Junie tot Desember. Tobago se klimaat is koeler, maar albei ei lande lê buite die tropiese sikloonsone.
↑ (CSO), Central Statistical Office. "Home" (in Engels). Geargiveer vanaf die oorspronklike op 31 Mei 2020.
↑ (en) ﻿Trinidad and Tobago 2011 Population and Housing Census Demographic Report﻿ (Report). Trinidad and Tobago Central Statistical Office. p. 2. https://www.undp.org/content/dam/trinidad_tobago/docs/DemocraticGovernance/Publications/TandT_Demographic_Report_2011.pdf. Besoek op 30 Augustus 2019.
↑ 3,0 3,1 3,2 3,3 (en) "Trinidad and Tobago". Internasionale Monetêre Fonds. April 2019. Besoek op 30 Augustus 2019.
↑ "2018 Human Development Report" (PDF) (in Engels). United Nations Development Programme. 2018. Geargiveer (PDF) vanaf die oorspronklike op 12 Junie 2020. Besoek op 30 Augustus 2019.
↑ "Gini Index" (in Engels). Wêreldbank. Geargiveer vanaf die oorspronklike op 31 Mei 2020. Besoek op 30 Augustus 2019.
↑ "Trinidad en Tobago". CIA World Factbook (in Engels). Central Intelligence Agency. Geargiveer vanaf die oorspronklike op 29 Mei 2020. Besoek op 23 Maart 2018.
Wêreldspektrum, 1982, ISBN 0-908409-68-0, volume 27, bl. 144 – 146
(en) "Trinidad and Tobago". Encyclopædia Britannica. Besoek op 30 Augustus 2019.
Ontsluit van "https://af.wikipedia.org/w/index.php?title=Trinidad_en_Tobago&oldid=2216658"
Last edited on 24 Junie 2020, at 21:08
Die bladsy is laas op 24 Junie 2020 om 21:08 bygewerk.